时间:2017-05-28 11:34:10 来源:德宏团结报
Ngai daining Lunghpum bum ga bai wa yu yang, shong de na hte grai laklai shai mat sai. Mare masha ni yong modo lam makau de htot hkrat wa nhtom, wut nta hkrai galo rong ma ai, bum maling ni shong de na hte shabung yang loi go krin mat sai raitim, mare masha ni bai hkai shatut jat ton sai ma-jo, gade ning n rai yang grau bai tu wa hkyem nga ai. Loi mi yon na zon re bungli go, mare ko jong n nga mat ai majo, ma ni hpe layang ga de jong sa sa ra nna grai jamjau nga ma ai, dai shara wa du jang, ngai maprat hta bumga nga ai shingran hkrai mu nngai.
“Lunghpum”ngu ai mare mying lu ai go, mare ko nlung gaba langai hpum ai majo Lunghpum mara ngu ai re. Anhte no gaji yang nlung gaba dai ko grai sa chyai yu saga ai, nlung dai nta htap mali daram tso ai, dai ntsa ko nna ga de mada dat yang, bo sin ai pyi na wa ai. Dai shingdu n-ga de hpri santen hte tok hka hka nna gaba ni hte hpa rai tok jahka kau ai rai kun ngu san yang, asu ya ni nlung dai hpe don kau ai ga re da, langai ngai bai tsun yang nlung dai no hkrung to nga nna sat kau ai re mung nga ai.Lunghpum mare hta dai zon re nlung gaba grai nga ai, galang mi mare masha ni hte Lagat tu nda gata na lung hkrung tu hkauna ko wa hkring sa yang, hpomi langai mi tsun ai:“Ngai no gaji yang Lunghpum ga galang mi du yu sai, nlung ndai ni wa mu nna grai yu marit kau sai, Lunghpum ni ngai hpe sa hpyi ai da nga jang grai lagu gabu kau nngai, ngai nlung ndai ni yu chyai na ngu nna sha Lunghpum de num wa re.” nga u ai. Gumgai ni pyi shing nga ai hpe madat yu yang, anhte ma ni sha nlung dai ni hpe yu sharong ai nrai, gadai mi sa mu tim marit shingni grai nga ai hku ge. Dai shara hta nlung tu jong ai hte rau, bungli gatsi ni bung ahpot ai majo, gadai sa du tim nga len mat na zon nga ai. Dai ten hta Lunghpum mare ngu ai mying grai danhkong ai, hpa majo re nga yang, langai go dai ten hta anhte Lung- hpum ko chyu sha jong galo da nga ai. Dai makau grup yin na ni Lunghpum de jong sa lung ai hta n-ga, Nhkum krung hka-shang hkan na ni du hkra sa lung ma ai. Ngai jong ningnan lung ai shaning Lunghpum ko lapran tsang du hkra hpo sai. Lahkong go Lunghpum jong ko shong Jinghpo laika sharin shalat ai majo mying danhkong ai. Asak gaba sai ni chye ai Jinghpo laika lunghpum jong ko sharin la malong nga rai. Masum go mare ko ginsup hpung nga ai majo mying danhkong ai. Dai ten hta ginsup hpung ni, mare gahtong shagu ginsup pya hkom ai hta lai nna, ginwang, mungdo hkan du hkra mung pya hkom ma ai. Mare na shadang sha ni go tingse sumpyi chye dum, shayi sha ni go mahkon mangui hte manot ginsup ni chye ka ai hkrai rai ma ai, nchye dik ai wa raitim, chyingbau shupsheng sha go chye dum nga ai.
Ngai ningnan dum wa yang, Jidui ngai hpe galo ya ai shan gyam sanat go danhkok re, kawamasoi hpe danhkok ko bang nna gap dat jang grai sam hkra pyen mat wa lu nga ai. Ngai go dankok hte shan sa gap la na go garai n chye ai, dingsap punra na dingsap si hkrai shingte ai ngu yang, hkai e gasat mana ai tsora lu sha kau se ai, hkai go ngai shi tsun ai n madat ya jang, dui hpe bai share rai, hpang e dui ngai hpe dankok n galo ya wam mat sai.
Dai hpang dui ngai hpe hka chyit bai galo ya sai, kawa dumlong hte galo ai chyit go ya prat na ma ni lang ai zon rai hkra na sam tim, ngai no gaji yang go grai ahkyak dum sai, hka chyit dai lang nna ganang n chye chyit bum jang, nta chyahpung hkinggau hkan na gagyin hku hkan hkrai chyit bum nngai, chyahpung hku ahku gaman man rai wa jang, Dui mahtang bai n yu lu wa sai.
Ngai sak loi gaba wa jang, dui ngai hpe kawa lahpo bai galo ya sai. Ningnan do e, kawa lahpo hte u sa gap yang, u go langai mi mung n lu gap ai, ta ganu ko hkrai hkra mat nna, tsomra ya bum mat ni ai. Dai bum ga hta pyen gasho nga ai u numji numchyoi ni go do-tsit, domung, htingra set, ndau la-gyek,wa jare, myisintu, utu, chyangngau,la-tet, chyanye nyet,utsa, uri, ugan, upreng, ugam, kongkali kak, kukdui,galang, galang lanya,nbuk galui,chyinghtong pungjo, chya- hkyeng gaya u...u nkau hpe go mying pyi nchye shamying nngai.“Wa jare tau yang ajan long, hkon ji jahta yang ashi mong” nga ai ga malai dai nan teng ai, Wa jare ni go hpung hku maling gata hkan pyen hkom ai rai nna, n yak sha lu gap na zon rai timung, jan long hkra hkan hkrau yu yang, singgyinshama ai bungli sha rai nga ai.
Ginhtong ta chying htong pu hte htingra pu pu wa jang, u numji numchyoi ni nau gachyo nna na she lahpang ai. Shana yupnga let, singgyin hkrai gyin nngai. Shani go nampu hpun nhpang hkan sa gyem nga ni ai, gaja wa u ni go jan lum wa ai hte, nampu hpun ko hkrai hpyom rai sa majo nga sai, u dai ni hta na htingra set ala chyu sha gaga lai tsom ai, hkum ko tsit ai, mang ai, hkye ai, chyang ai, htoi ai, mut ai re yong rong ai hta n-ga, jan hte shin-grau jang tu gabrim tsom to nga sai, dusat htong hkan mu ai utong hta pyi grau tsom nga ai.
zho_Hans kac_Latn kac_Latn kac_Latn kac_Latn kac_Latn kac_Latn